Myosotis stricta

Myosotis stricta — растителен вид од родот Myosotis.

Опис
Myosotis stricta е едногодишно растение, високо од 5 до 40 см. Стебленцето му е вертикално, обично од основата многу разгрането, со кукесто свиткани влакна во основата, влакната во горниот дел на стеблото свртени нагоре или прилегнати. Базалните листови собрани во розета, ланцетни до елиптични, долги 10 до 30 мм, широки 2–5 мм, во основата стеснети, долната површина од листовите особено по жилите со кукесто свиткани влакненца. Стеблените листови ланцетни или елиптични, приседнати, долги до 25 мм, широки 2 до 5 мм, со исправени влакна. Цветовите збиени во врвниот дел во срповидно соцветие кое при образувањето на плодот е силно издолжено. Цветните дршки се куси, околу 1 мм, со прилегнати влакненца, при образување на плодот до 1,5 мм, свртени нагоре и косо поставени во однос на оската на соцветието, која е со нагоре свртени и прилегнати влакна. Долните цветови со брактеи (1–2). Чашката e yвончевидна, при цветањето долга околу 2 мм, при образувањето на плодот се издолжува до 4 мм, всечена до половината на 5 издолжено-триаголни запци, со бројни кукесто свиткани влакна во долниот дел и со прилегнати или полустрчести влакна во горниот дел, не отпаѓа. Венчето е со куса венечна трубичка, одвај подолго од чашката, проширениот дел од венчето со пречник од околу 2 мм, светло до потемносино. Оревчињата се јајцевидни, во врвниот дел заострени, долги околу 1,5 мм, 1 мм широки, кафеави.

Живеалиште
Живеалишта на Myosotis stricta се брдски пасишта, тревести места, камењари, почесто на силикатна подлога, но се среќава на серпенти и варовник. Се наоѓа на надморски височини од 200 до 1700 метра.

Распространетост
Myosotis stricta може да се најде во Европа и Азија.

 Во Македонија 
Скопска Црна Гора – с. Побожје, Рамно, с. Арачиново; Жеденска Клисура – с. Рашче, с. Сулари; Куманово – Кокино, с. Младо Нагоричане, с. Малотино, с. Пелинце, Страцин – Карпински манастир, Мокро Езеро, Плоче; Велес – Св. Илија, Манговица – с. Пестришино, с. Мечкуевци; Кратово; Овче Поле – Богословец; Пробиштип; Штип – железничка станица „Ванчо Прке“; Кавадарци – с. Ресава , с. Бојанчиште; Валандово – манастирот „Св. Ѓорѓија; Гевгелија – Богданци; Струмица – с. Сушица, с. Иловица , с. Габрово; Огражден – с. Петралинци; планина Серта; Осоговски Планини – с. Калниште, Саса; Кочани – с. Истибања; Делчево – Македонска Каменица, Тодоровци, с. Луковица, с. Шашковица, Голак; Пехчево: Влаина Планина – Јудови Ливади; Радовиш; Плачковица – река Плаваја; Тетово – с. Рогачево; Шар Планина – с. Лисец, Попова Шапка, с. Долно Јеловце; Сува Гора, с. Лешница; Бистра – Смрека, с. Галичник, с. Кнежино, Меденица; Кичево – с. Цер; Галичица – Суво Поле; Прилеп – Маркови Кули, с. Загорани, с. Мраморани, с. Лознани, с. Кукуречани, Црновршка Река, Дабничка Планина; Мариово – с. Вепрчани, с. Манастир, Селечка Планина, Расимбегов мост, Рамниште, с. Дуње; Преспа – с. Крани.

 Наводи 

Категорија:Myosotis
Категорија:Флора на Македонија